ขึ้นชื่อว่า ถ้ามาภูเก็ตแล้วไม่ได้กินติ่มซำละก็ ถือว่ายังไม่มาภูเก็ต และร้านติ่มซำร้านที่ 2 ที่มีคนแนะนำมาเช่นกันกับร้าน “ติ่มซำซุปเปอร์” ที่โดดเด่นในเรื่องบะกุ๋ดเต๋ที่มาร้านนี้แล้วต้องกินให้ได้ และติ่มซำที่มีให้เลือกสรรมากกว่า 20 ชนิด(กินไปได้แค่ครึ่งเดียวของทั้งร้าน) ร้านนี้อยู่ในตัวเมืองภูเก็ต ถ้ากลัวหลงให้หาตำแหน่งร้านด้วย Google Map ไม่หลงอย่างแน่นอน ที่สำคัญ ร้านนี้มีพื้นที่จอดรถเยอะมากๆ รองรับลูกค้าได้มากกว่าร้อยคนเลยครับ คำแนะนำสำหรับร้านนี้คือ หาโต๊ะใหญ่ๆนั่ง ถ้าจะกินเยอะครับ ทางร้านจะให้เราไปเลือกสรรอาหารที่ตู้อาหารและมีแบบที่วางอยู่ด้านนอก เข่งละ 25 บาททุกรายการ หยิบใส่ถาดและบอกว่ามาจากโต๊ะไหนตรงบริเวณที่นึ่งติ่มซำที่อยู่ใกล้ๆกัน จากนั้นก็นั่งรอ.. ส่วนบะกุ๋ดเต๋นั้นจะอยู่ข้างๆกับที่นึ่งเลยครับ แจ้งโต๊ะแล้วเค้าจะนำไปเสิร์ฟให้เช่นกัน และสำหรับอาหารเช้านี้นั้นจะมีอะไรบ้าง มาดูกันครับ(หลายชื่อเป็นชื่อที่ตั้งเอง ดังนั้น ถ้าอยากทาน ดูรูปประกอบแล้วไปเลือกทานได้เลยครับ)

1.	ชาร้อน ราคา 20 บาท: ชาซีลอนร้อนไม่ใส่น้ำตาล ทานคำแรกแล้วตกใจขมมากๆ แต่อย่าเพิ่งกังวลไป ทางร้านมีนมข้นให้เติม โดยเสิร์ฟมาเป็นขวดๆให้ครับ พอใส่แล้วรสชาติเข้มข้นกำลังดีครับ
2.	โกโก้ร้อน ราคา 20 บาท: โกโก้นี้ถือว่าสร้างความประทับใจมากๆครับ เพราะรสชาติเข้มข้นและต้องเติมความหวานด้วยนมข้นด้วยตัวเองครับ ซึ่งแบบนี้ดีกว่าตรงที่ชอบแบบไหนปรุงตามใจฉันครับ
3.	บะกุ๋ดเต๋ ราคาหม้อละ 100 บาท: มีไซส์เดียวครับ จะเสิร์ฟมาเป็นหม้อเหล็กร้อนตลอดเวลาเพื่อรักษาความอร่อยให้อยู่ได้นาน จัดหนักทั้งเห็ดหลากหลายชนิด ทั้งเห็ดหอม ออริจิ เห็ดเข็มทอง ต้มกับเครื่องยาจีนตุ๋นเป็นน้ำสีดำเข้ม รสชาติไม่เค็มแต่หอมหวานกำลังดีครับ ตักแยกใส่ชามแล้วเติมน้ำส้มละก็ ฟินมากๆครับ ส่วนเครื่องประกอบอื่นๆเป็นเครื่องในที่สดและนิ่มกำลังดี หัวใจของหม้อนี้คือหมูตุ๋นเนื้อเปื่อยมากๆ ทานง่ายครับ เหมาะกับทานกับข้าวสวยครับ
4.	หมูสับสาหร่าย: มี 2 ชิ้น รสชาติหมูอร่อยเค็มนิดๆ สาหร่ายนุ่มและเข้ากับหมูครับ
5.	กุ้งสับต้นอ่อนทานตะวัน: ต้นอ่อนทานตะวันนึงพร้อมแปะด้วยกุ้งสับ ร้านนี้กุ้งสับปั้นนั้นชิ้นจะใหญ่แบบพอดีคำ ส่วนผักไม่เหม็นเขียว เข้ากับกุ้งสับดีครับ
6.	ปลากระพงผัดขิง: ติ่มซำที่ประทับใจสุด ถึงแม้กลิ่นจะคาวนิดๆ แต่ความสดความหวานประทับใจมากๆครับ ทานกับขิงแล้ว ครบรสเลยครับ
7.	ฮะเก๋า: เนื้อกุ้งเน้นๆ แป้งบางๆอร่อยกำลังดีครับ
8.	กุ้งสับสาหร่าย: สาหร่ายเส้นใหญ่แบบบาง นุ่ม เข้ากับเนื้อกุ้งได้ดีครับ
9.	ขนมจีบกุ้ง: เนื้อกุ้งรสชาติกุ้งแน่นกำลังดีครับ แป้งไม่เละหรือแตกครับ
10.	หอยแมลงภู่ซีฟู้ด: เนื้อหอยออกจะเหนียวไปหน่อย น้ำจิ้มซีฟู้ดแซ่บใช้ได้ครับ โดยรวมแล้วไม่แนะนำเมนูนี้ครับ
11.	กุ้งสับบะหมี่หยก/บะหมี่ธรรมดา: เส้นบะหมี่รสสัมผัสธรรมดาครับ เป็นเส้นที่ขายตามตลาดทั่วไปครับ ไม่ได้โดดเด่นหรืออร่อยครับ
12.	ปลาห่อสาหร่าย: เนื้อปลาแน่นใช้ได้ แต่ผสมแป้งเยอะไปนิดครับ สาหร่ายก็อร่อยไม่เค็ม
13.	ก๋วยเตี๋ยวหลอด: เส้นนุ่ม ยัดไส้หมู แนะนำไม่ควรพลาดครับ
14.	เกี๊ยวหมู: ไส้หมูออกรสชาติขิงหน่อยๆ แป้งนิ่มกำลังดี
15.	ขนมจีบหมู: ไส้แน่น รสชาติลงตัวเข้ากับจิ๊กโฉ่ว แป้งนิ่มเข้ากับเนื้อหมูได้ดีมากๆ
16.	ไส้กรอกนึ่ง: เป็นไส้กรอกไก่ กรอบๆ
17.	กุ้งสับสาหร่ายญี่ปุ่น: ยำสาหร่ายนึงแล้วอร่อยดีครับ แต่น้ำเยอะไปหน่อยครับ
18.	ซี่โครงหมูตุ๋นราดซอส: รสชาติซอสออกหวานไปครับ ทานแล้วเลี่ยนๆ แต่เนื้อหมูนุ่ม ทานง่าย
19.	เบคอนพันเห็ด: เปลี่ยนจากย่างมานึ่งก็ยังอร่อยครับ ที่สำคัญปลอดภัยกว่าครับ
20.	ลูกชิ้นยัดไส้: ลูกชิ้นปลาเนื้อแน่น ตรงกลางยัดไส้หมูสับ อร่อยเหมือนกันครับ
21.	ขนมจีบไข่กุ้ง: ขนมจีบหมูโรยไข่ปลาใส่สี รสชาติธรรมดาๆครับ

โดยรวมแล้วซัดไป 19 เข่งไม่รวมบะกุ๋ดเต๋อีก 1 ครับ รสชาติและปริมาณผ่านประมาณ 10 กว่าเข่งครับ ส่วนอีกหลายๆเข่งที่อยู่ด้านนอกผมไม่ได้สั่งเนื่องจากเผลอหยิบจากในตู้เย็นไปค่อนข้างเยอะแล้วครับ การบริการประทับใจดีครับ พนักงานเทคแคร์ดีครับ สรุปการให้คะแนน ผมให้ 4 ดาวครับ เพราะอาหารบางอย่างยังไม่ประทับใจเท่าไรครับ ร้านนี้ไม่รับบัตรเครดิต รับแต่เงินสดเท่านั้นครับ มีโต๊ะรับรองเยอะมาก ไม่ต้องกลัวว่าจะต้องรอที่นั่งครับ ส่วนน้ำชาร้านนี้เสิร์ฟฟรี รสชาติไม่เข้มข้นเท่าไรครับ
